
Jövedelmi egyenlőtlenségek érzékelése és a szubjektív osztályhelyzet Magyarországon

A jövedelmi egyenlőtlenségek mértéke és forrása a közgazdasági diskurzus egyik központi témája. A nagy egyenlőtlenségek káros hatással vannak a társadalom kohéziójára és a gazdasági teljesítményre is. Eltérhetnek azonban az egyenlőtlenségek statisztikai mérőszámai attól, amit az emberek érzékelnek. Az emberek első sorban a saját, limitált környezetük alapján alkotják meg az egyenlőtlenségekkel kapcsolatos véleményüket, ezért fontos vizsgálni, hogy ezek az érzékelések mennyire pontosak.
A középosztály szerepe az egyenlőtlenségek tekintetében kiemelt jelentőségű. A széles középosztállyal rendelkező társadalmakban kevésbé hangsúlyosak a jövedelmi egyenlőtlenségek, mivel a középosztály betölti a tompító réteg szerepét a gazdagok és a szegények között. Általánosan elterjedt nézet Magyarországon, hogy a történelmileg sem széles középosztály az elmúlt évtizedekben határozott csökkenést mutat.
A dolgozat az alábbi kutatási kérdéseket vizsgálta:
1. Hogyan változott az emberek hozzáállása a jövedelmi egyenlőtlenségekhez az elmúlt 25 évben, valamint milyen mértékben helytálló a saját jövedelmi helyzetükről alkotott véleményük?
2. Milyen mértékben felel meg Magyarországon a középosztály anyagi helyzete a szociológiai értelembe vett középosztálynak?
A dolgozat egy 500 fő által kitöltött kérdőív elemzése által vizsgálja a kutatási kérdéseket. Az általános jövedelmi egyenlőtlenségekkel kapcsolatos attitűd kérdések elemzését összehasonlítja egy 25 évvel korábbi tanulmánnyal, így vizsgálva, hogy az elmúlt időszakban milyen változások történtek a jövedelmi egyenlőtlenségek érzékelésében. Kapcsolatvizsgálat segítségével vizsgálja továbbá az egyes attitűdöket leginkább befolyásoló háttérváltozókat. Az eredmények azt mutatják, hogy az egyenlőtlenségekkel kapcsolatos véleményeket leginkább a kor és az anyagi helyzet befolyásolja. Legjelentősebb változás az állam szerepével és az oktatás fontosságával kapcsolatos attitűdben található.
A dolgozat összehasonlítja továbbá az egyének szubjektív osztályérzékelését a jövedelem alapú számított osztályhelyzettel. A megkérdezettek negyede érzékelte csupán ugyanabba a jövedelmi rétegbe saját helyzetét, mint amelyikbe tartozik. Továbbá azok, akik jövedelmük alapján a középréteg tagjai, jelentős arányban nem rendelkeznek megtakarításokkal és az anyagi biztonságuk gyenge alapokon nyugszik.



